Diari Oficial de la Generalitat Valenciana


Sumari del DOGV 5170, del 04-01-2006 (2005/14835)

RESOLUCIÓ de 16 de desembre de 2005 de la consellera de Turisme, com a presidenta de l'Agència Valenciana del Turisme, per la qual es regulen i convoquen les ajudes per a l'adequació de recursos turístics dels municipis menuts d'interior de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5170

Data del DOGV
:   04-01-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/14807


Data del document
:   16-12-2005

Organisme emissor
:   Conselleria de Turisme

Tipus de document
:   Resolució

Correcció d'errades

 Descriptors 

:   * Agència Valenciana del Turisme
    * ajuda pública
    * turisme rural
    * suport econòmic
    * regió turística
    * administració local
    * infraestructura turística

RESOLUCIÓ de 16 de desembre de 2005 de la consellera de Turisme, com a presidenta de l'Agència Valenciana del Turisme, per la qual es regulen i convoquen les ajudes per a l'adequació de recursos turístics dels municipis menuts d'interior de la Comunitat Valenciana. [2005/X14469]
  
L'Agència Valenciana del Turisme entre altres finalitats té l'impuls de la creació i implantació de nous productes i prestar una atenció particular, entre altres aspectes, als desequilibris entre les diferents zones de la Comunitat Valenciana.
  
El foment del turisme rural, en les zones d'interior de la Comunitat Valenciana compleix les esmentades finalitats, ja que d'una banda, es tracta d'un producte en fase de desplegament i implantació i, per tant, relativament nou a la nostra Comunitat; i, per altra, és un instrument de desplegament econòmic tendent a mitigar els desequilibris econòmics entre les zones d'interior i les del litoral de la Comunitat Valenciana, tot consolidant, a més a més, un excel·lent complement al turisme de litoral.
  
En l'anualitat anterior de 2005 ja van ser convocades les ajudes objecte de la present resolució per al 2006. En la present convocatòria s'han introduït, segons l'experiència anterior, algunes modificacions o novetats que, fonamentalment, incideixen en tres aspectes.
  
D'una banda, es delimiten els subjectes eventualment perceptors de les ajudes amb caràcter exclusiu als municipis per ser estos els autèntics agents que poden actuar en la implantació o millora dels recursos turístics objecte de la present convocatòria i, entre els municipis, els d'interior per les raons abans apuntades.
  
De l'altra, es delimita amb un major grau de precisió el concepte de recurs turístic i de les actuacions que poden ser objecte d'ajuda, excloent-hi actuacions de caràcter general que si bé poden tindre efectes indirectes sobre els recursos turístics d'una localitat, no tenen una adscripció finalista directa de creació o millora d'un recurs turístic específic.
  
I, finalment, s'ha establit amb el major grau d'objectivitat i precisió possible els criteris per a l'adjudicació de les ajudes, mantenint el criteri de l'evolució demogràfica com a indicador general del desplegament dels diferents municipis per tal de buscar aspectes objectius que permeten una delimitació precisa de l'interés turístic de l'actuació objecte d'ajuda.
  
En conseqüència, d'acord amb les competències assignades pel Decret 209/2004, de 8 d'octubre del Consell de la Generalitat, pel qual s'aprova el Reglament de l'Agència Valenciana del Turisme, i d'acord amb el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana i la Llei 38/2003, de 17 de novembre, General de Subvencions, resolc:
  
CAPÍTOL I
  
RÈGIM D'AJUDES
  
Article 1. Objecte
  
1. L'objecte de la present resolució és establir el règim de concessió d'ajudes per a l'adequació de recursos turístics en municipis menuts d'interior de la Comunitat Valenciana.
  
2. Als efectes de les ajudes previstes en la present resolució es considera recurs turístic tot element natural, monumental, cultural, etnogràfic o esportiu, que té capacitat per si mateix o en combinació amb altres d'atraure visitants, motivats per raons d'oci, a un determinat espai.
  
3. El règim d'ajudes s'aplicarà tal com es determina en els següents articles.
  
Article 2. Línia pressupostària
  
L'import global màxim destinat a atendre les subvencions a què es refereix la present resolució serà d'un milió cinquanta mil (1.050.000) euros a càrrec del capítol VII de l'aplicació pressupostària 751.10. ?Ordenació i Promoció del Turisme. L'eficàcia de la present convocatòria està condicionada a l'existència de crèdit adequat i suficient en el pressupost de l'Agència Valenciana del Turisme de l'any 2006.
  
Article 3. Actuacions subvencionables
  
1. Les ajudes aniran destinades a projectes d'inversió que tinguen com a objecte la creació, millora, adequació o adaptació de recursos turístics de naturalesa històric artística o cultural, ecològica, paisatgística o medi ambiental. Si el projecte comprén mes d'una anualitat haurà de sol·licitar-se l'ajuda per a la fase corresponent a l'anualitat 2006, sense que en cap cas la sol·licitud puga estar referida a altres anualitats que no siga la citada de 2006.
  
En concret seran objecte de subvenció les actuacions següents:
  
a) Il·luminació ornamental exterior d'edificis i altres construccions
  
b) Condicionament de paratges d'interés ecològic, natural o paisatgístic
  
c) Adequació de les condicions d'ús del recurs, com ara la millora d'accessos, instal·lació d'elements de seguretat, facilitats per a discapacitats, senyalització i altres de naturalesa semblant.
  
d) Qualssevol altres projectes d'inversió la finalitat del qual siga la de facilitar la interpretació del recurs per a millorar la seua utilització turística, com ara pantalles tàctils, audioguies, sistemes interpretatius adaptats per a disminuïts sensorials i altres mitjans anàlegs.
  
2. No resultaran subvencionables aquelles actuacions que no tinguen com a finalitat principal i directa la creació, reforma, millora, adequació o adaptació de recursos turístics, com ara obres d'urbanització general de carrers o zones de municipis, equipament general de mobiliari urbà, enllumenat de vies pública, i altres d'anàlogues que encara que milloren les infraestructures del municipi no tinguen una adscripció finalista principal i directa de creació, adequació, millora o posada en valor d'un recurs turístic. Tampoc resultaran subvencionables aquelles actuacions que suposen la creació, millora o reforma d'establiments d'allotjament o restauració, encara que siguen de titularitat municipal.
  
Article 4. Beneficiaris
  
1. Podran sol·licitar ajudes els municipis de l'interior de la Comunitat Valenciana que complisquen els requisits dels apartats següents.
  
2. A l'efecte d'estes ajudes s'entendran per municipis d'interior de la Comunitat Valenciana, les entitats locals a què es refereix l'apartat a, del número 1 de l'article 3 de la Llei 7/1985, de 2 d'abril, Reguladora de les Bases de Règim Local i, que a més complisquen els requisits establits en l'article segon apartat 2 del Decret 253/1994, de 7 de desembre, del Govern Valencià, regulador de l'allotjament turístic rural en l'interior de la Comunitat Valenciana.
  
3. Queden exclosos de les ajudes regulades en la present resolució aquells municipis d'interior la població dels quals siga superior als 10.000 habitants, segons dades referides a l'any 2004.
  
Article 5. Ajudes
  
1. Es consideraran inversions incentivables les realitzades en els recursos turístics que responguen als conceptes següents:
  
a) Obra vinculada al projecte.
  
b) Equipament i instal·lacions vinculades al projecte.
  
c) Treballs de planificació, enginyeria i direcció facultativa del projecte.
  
El cost elegible resultarà de la suma dels imports de les partides del projecte, que d'acord amb el que disposa la present resolució, puguen ser objecte d'ajuda.
  
2. L'IVA del projecte podrà formar part del cost elegible, excepte la quota de tal impost corresponent a aquells projectes objecte de subvenció sobre béns que, totalment o parcialment, estiguen afectes alguna activitat subjecta i no exempta d'IVA i, en este cas, no serà subvencionable l'import d'eixe impost. A l'efecte, els ajuntaments hauran d'omplir la corresponent declaració sobre les activitats afectes el bé o projecte objecte de sol·licitud de subvenció.
  
3. Tampoc no resultaran subvencionables aquells projectes, o fase d'estos, l'execució dels quals siga anterior a la presentació de la sol·licitud d'ajuda.
  
4. Les ajudes que s'estableixen en la present orde tindran la consideració de subvenció a fons perdut.
  
5. La quantia de la subvenció consistirà en un percentatge de fins al 80% del cost elegible, sense perjuí dels eventuals ajusts en tal percentatge que més avant s'estableixen. L'import màxim de la subvenció no podrà superar els 24.000 euros.
  
6. L'import de les subvencions o ajudes que es concedisquen en cap cas no podrà ser de tal quantia que, aïlladament o en concurrència amb altres subvencions o ajudes, qualssevol que siga la seua naturalesa, òrgan o administració que les concedisca, superen el cost de l'actuació a desplegar per la corporació local beneficiària de la subvenció.
  
CAPÍTOL II
  
Procediment
  
Article 6. Presentació de sol·licituds i documentació
  
1. Els sol·licitants hauran de presentar la documentació següent:
  
a) Instància de sol·licitud en imprés normalitzat, junt amb el qüestionari adjunt a esta, degudament omplits, segons models que figuren en l'annex I de la present resolució i disponible en www.comunitat-valenciana.com/institucional.
  
b) Certificat de l'òrgan competent de l'Ajuntament sol·licitant de l'aprovació de l'actuació per a la qual se sol·licita subvenció.
  
c) Certificat de l'òrgan corresponent de la corporació local sol·licitant en el qual s'incloga el compromís de l'entitat sol·licitant de finançament de la part del pressupost no subvencionat i necessari per al desplegament de l'actuació.
  
d) Certificat expedit pel secretari de l'Ajuntament en què es faça constar la població corresponent al padró municipal referit a l'any 2004.
  
e) Declaració del sol·licitant de les ajudes que haja sol·licitat o obtingut per al mateix projecte.
  
f) Fitxa de manteniment de tercers (dades bancàries) segons model obtingut en el servidor www.comunitat-valenciana.com/institucional.
  
g) Programa o cronograma d'actuació especificant la duració prevista de les obres que garantisca l'execució de l'actuació en l'exercici 2006 per al qual es concedeix la subvenció.
  
h) Memòria del projecte a realitzar que haurà d'incloure:
  
- Descripció de l'actuació, o de la fase de la mateixa objecte de sol·licitud.
  
- Pressupost desglossat per partides de despeses.
  
- Croquis d'ubicació i pla general de conjunt.
  
- Quan escaiga, estudi d'impacte mediambiental.
  
- Fotografies actuals del recurs.
  
i) Declaració per part de l'òrgan competent de l'Ajuntament sol·licitant respecte al règim d'IVA aplicable a les activitats afectes el bé o projecte objecte de sol·licitud de subvenció.
  
2. A més de la informació i documentació assenyalada en l'apartat 1, es podrà sol·licitar qualsevol altra que es considere necessària per al millor coneixement i comprensió de l'aplicació de la subvenció.
  
3. Les sol·licituds es presentaran amb anterioritat a l'execució del projecte, o de la fase d'execució corresponent a l'anualitat 2006, i no podran admetre's projectes iniciats abans de la presentació de la sol·licitud. Els sol·licitants podran executar els projectes una vegada presentada la sol·licitud sense necessitat d'esperar que la concessió de l'ajuda es produïsca i sense que això prejutge la decisió que finalment s'adopte.
  
4. Les sol·licituds es presentaran en el Registre General de la Conselleria de Turisme, Agència Valenciana de Turisme, Av. d'Aragó, 30 de València, o en els Registres dels Servicis Territorials de Turisme d'Alacant, Castelló i València, així com en qualssevol de les formes previstes en l'art. 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
5. El termini de presentació de sol·licituds finalitzarà el 28 de febrer de 2006.
  
6. Quan la sol·licitud no reunisca els requisits establits en l'art. 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta orde resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, es tindrà per desistit en la petició, prèvia resolució que haurà de ser dictada en els termes prevists en l'article 42 de la dita Llei.
  
Article 7. Valoració de les sol·licituds i criteris de ponderació
  
Primer. Per a la valoració dels projectes i la concessió o denegació d'ajudes, així com la determinació del percentatge de subvenció, si és el cas, es tindran en compte els criteris que seran ponderats de la forma que s'estableix en els següents apartats i que a continuació s'enumeren:
  
a) Grau d'interés turístic del recurs
  
b) Complementarietat amb la resta de l'oferta turística municipal
  
c) Situació i evolució demogràfica del municipi.
  
Segon. Grau d'interés turístic del recurs. La puntuació d'este criteri, serà com a màxim de 7 punts, i la seua ponderació considerarà aspectes diferents, segons es tracte d'un projecte de modernització, adaptació o millora de recursos turístics ja existents, o un projecte de creació de nous recursos.
  
1). En el cas de projectes de modernització, adaptació o millora de recursos turístics ja existents, la distribució dels punts, fins a un màxim de set, es realitzarà, distingint la naturalesa del recurs existent, i com a continuació s'estableix:
  
A) . Recursos de naturalesa cultural o monumental es ponderaren tenint en compte els aspectes següents:
  
A.1. Si el recurs compta amb algun tipus de protecció, se li assignarà de forma no acumulativa la màxima puntuació que corresponga entre les següents:
  
- Si es tracta d'un Bé declarat d'Interés Cultural: 2 punts
  
- Si es tracta d'un Bé de rellevància local: 1 punt
  
- Si el bé té algun grau de protecció segons el planejament urbanístic municipal: 0,5 punts.
  
A.2. Existència de facilitats per a la seua visita. Se li assignarà la suma de punts dels apartats que corresponga entre els següents:
  
- Si hi ha visites guiades: 1 punt
  
- Si hi ha horari de visita del recurs: 0,5 punts
  
- Si hi ha facilitats d'accés per a persones amb mobilitat física reduïda o sistemes d'interpretació del recurs per a disminuïts sensorials: 0,5 punts.
  
A.3. Existència de material divulgatiu i promocional se li assignarà de forma no acumulativa la màxima puntuació que corresponga entre les següents:
  
- Si hi ha material divulgatiu o promocional específic i exclusiu del recurs, editat per l'Ajuntament sol·licitant: 2 punts
  
- Si existeix, editat per l'Ajuntament sol·licitant, material divulgatiu o promocional de caràcter general on figure ressenyat el recurs: 1,5 punts.
  
- Si hi ha material divulgatiu o promocional específic i exclusiu del recurs, editat per algun altre ens públic o privat: 1 punt.
  
- Si hi ha, material divulgatiu o promocional de caràcter general on figure ressenyat el recurs, editat per algun altre ens públic o privat: 0,5 punts.
  
A.4 Utilització d'altres idiomes. Si en els mitjans d'interpretació del recurs o en el seu material divulgatiu o promocional s'utilitzaren altres idiomes diferents dels oficials a la Comunitat Valenciana se li assignarà de forma no acumulativa la màxima puntuació que corresponga entre les següents:
  
-Utilització d'un idioma diferent dels oficials a la Comunitat Valenciana 0,5 punts.
  
-Utilització de dues o mes idiomes diferents dels oficials a la Comunitat Valenciana 1 punt.
  
B. Recursos de naturalesa paisatgística, natural, mediambiental es ponderaren tenint en compte els aspectes següents:
  
B.1 Si el recurs compta amb algun tipus de protecció de les prevists en la Llei 11/1994 d'Espais Naturals de la Comunitat Valenciana, se li assignarà de forma no acumulativa la puntuació que corresponga entre les següents:
  
-Si el recurs ha sigut declarat o està inclòs en la delimitació d'un parc natural: 2 punts.
  
-Si el recurs compta amb alguna de les figures de protecció de les establides en la Llei 11/1994 (exclosa la de parc Natural): 1 punt.
  
B.2 Si el recurs compta amb algun tipus de senyalització orientativa i informativa, se li assignarà la suma de la puntuació que corresponga dels apartats següents:
  
- Senyalització estàtica explicativa interpretativa del recurs: 1 punt.
  
-Senyalització direccional per a la localització del recurs: 1 punt.
  
B.3. Existència de material divulgatiu i promocional se li assignarà de forma no acumulativa la màxima de les següent puntuacions que corresponga:
  
-Si hi ha, editat per l'Ajuntament sol·licitant, material divulgatiu o promocional específic i exclusiu del recurs: 2 punts.
  
-Si hi ha, editat per l'Ajuntament sol·licitant, material divulgatiu o promocional de caràcter general on figure ressenyat el recurs: 1,5 punts.
  
-Si hi ha material divulgatiu o promocional específic i exclusiu del recurs: 1 punt.
  
-Si hi ha material divulgatiu o promocional de caràcter general on figure ressenyat el recurs: 0,5 punts.
  
B.4 Utilització d'altres idiomes. Si en els mitjans d'interpretació del recurs o en el seu material divulgatiu o promocional s'utilitzaren altres idiomes diferents dels oficials a la Comunitat Valenciana se li assignarà de forma no acumulativa la puntuació que corresponga entre les següents:
  
-Utilització d'un idioma diferent dels oficials a la Comunitat Valenciana: 0,5 punts.
  
-Utilització de dues o mes idiomes diferents dels oficials a la Comunitat Valenciana: 1 punt.
  
2. En el cas de projectes de creació de nous recursos la distribució dels punts, fins a un màxim de set, es realitzarà, i com a continuació s'establix:
  
2.1. Si el recurs té caràcter innovador, és escàs o inexistent en l'oferta turística de la Comunitat Valenciana, entre 0,5 i 2 punts.
  
2.2. Si el recurs està en línia amb les noves tendències específiques de la demanda: turisme cultural, esportiu, en la naturalesa, actiu, etc. Entre 0,5 i 1 punt.
  
2.3 Si la creació del recurs és un projecte integral, açò és inclou senyalització, interpretació, divulgació i en general altres actuacions de posada en valor, entre 0,5 i 1,5 punts
  
2.4 Si el recurs, per la seua naturalesa, és fàcil d'integrar dins d'un producte o un paquet turístic: control i limitació d'accessos, venda d'entrades, visites concertades, guies, etc., entre 0,5 i 1,5 punts.
  
Tercer. Complementarietat amb la resta de l'oferta turística municipal: fins a un màxim de 3 punts. Aquest criteri serà el resultat de la ponderació dels aspectes que a continuació s'assenyalen en els subapartats 3.1 i 3.2 i que seran obtinguts de les bases de dades de l'Agència Valenciana del Turisme. Dits aspectes i la seua ponderació serà la següent:
  
3.1. Existència en el municipi d'establiments d'allotjament. Se li assignarà de forma no acumulativa la puntuació que corresponga entre les següents:
  
-Si hi ha d'un a tres establiments d'allotjament: 0,5 punts.
  
-Si hi ha de quatre a set establiments: 1 punt.
  
-Si hi ha de vuit a onze establiments: 1,5 punts.
  
-Si hi ha dotze o mes establiments: 2 punts.
  
3.2. Existència en el municipi d'establiments de restauració se li assignarà de forma no acumulativa la puntuació que corresponga entre les següents:
  
-Si hi ha d'un a tres establiments de restauració: 0,5 punts.
  
-Si hi ha quatre o més establiments de restauració: 1 punt.
  
Quart. Situació i evolució demogràfica del municipi. S'assignarà en aquest apartat un màxim de 3 punts, segons la variació experimentada, entre el padró municipal del 1996 i de 2004 segons dades obtingudes de les sèries històriques temporals de l'Institut Nacional d'Estadística (INE), en la població del municipi que corresponga segons la ponderació següent:
  
-Si la població ha experimentat un increment igual o superior a l'1%, li correspondrà: 0 punts.
  
-Si la població ha oscil·lat entre una disminució del ?1% i un increment del 0,99%, li correspondrà: 0,5 punts.
  
-Si la població ha disminuït entre el ?1,1% i el ?2%, li correspondrà 1 punt.
  
-Si la població ha disminuït entre el ?2,1% i el ?4%, li correspondrà 1,5 punts.
  
-Si la població ha disminuït entre el ?4,1% i el ?6%, li correspondrà 2 punts.
  
-Si la població ha disminuït entre el ?6,1% i el ?8%, li correspondrà 2,5 punts.
  
-Si la població ha disminuït més del 8% li correspondrà 3 punts.
  
Article 9. Tramitació de les sol·licituds i resolució del procediment
  
1. L'òrgan competent per a la instrucció del procediment d'ajudes establit per la present Resolució és el Servei de Turisme d'Interior de la Conselleria de Turisme.
  
2. a) Una vegada avaluades les sol·licituds per l'òrgan instructor, d'acord amb els criteris establits en l'article anterior, s'establirà un orde de prelació de major a menor puntuació obtinguda. En el cas que dues o mes sol·licitants obtingueren la mateixa puntuació, seran ordenats segons la seua població, col·locant en primer lloc al municipi de menor nombre d'habitants d'acord amb el cens de 2004, i així successivament.
  
b) Establit l'orde de prelació, es traslladarà dels expedients i del procés anterior a la Comissió de Valoració que s'estableix en el número 7 del present article, la qual, després de l'anàlisi del procediment seguit, aplicarà el percentatge màxim d'ajuda del 80% sobre el cost elegible de cadascuna de les sol·licituds per a calcular l'import de la subvenció corresponent, seguint l'esmentat orde de prelació fins a esgotar la consignació pressupostària establida en l'article 2 anterior. Cap subvenció no podrà superar l'import màxim de 24.000 euros establit en l'article 5 apartat 5 de la present resolució.
  
c) En el cas que efectuades les operacions descrites en l'apartat b anterior, per esgotament del crèdit pressupostari disponible, es produïra la circumstància que l'últim beneficiari amb una puntuació mínima per a obtindre subvenció haja obtingut el mateix nombre de punts que l'immediatament següent o següents que li segueixen en l'orde de prelació, el percentatge a aplicar a tots els beneficiaris s'ajustarà, disminuint-ho en el mínim imprescindible per a concedir també ajuda a tots aquells que hagen obtingut la dita puntuació mínima.
  
3. Una vegada valorades les sol·licituds amb la quantificació dels corresponents imports d'ajuda, i previs els oportuns tràmits, la comissió de valoració a través del seu president elevarà proposta de concessió o denegació d'ajudes a la presidenta de l'Agència Valenciana de Turisme qui resoldrà sobre l'ajuda i determinarà la seua quantia.
  
4. La resolució es notificarà als interessats en els termes prevists en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini màxim per a resoldre les sol·licituds que es formulen serà de sis mesos comptats des de la data de finalització del termini de presentació de sol·licituds. Transcorregut el termini sense que haja recaigut una resolució, s'entendrà desestimada la sol·licitud de concessió d'ajuda, en els termes prevists en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. Les resolucions a què es refereix el paràgraf anterior esgoten la via administrativa i contra elles podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos a comptar de l'endemà de la notificació de la resolució.
  
7. La valoració dels projectes es durà a terme per una Comissió presidida pel director general de Turisme d'Interior de la Conselleria de Turisme i integrada per altres quatre membres designats per ell.
  
Article 10. Incidències posteriors a la concessió
  
El director general de Turisme d'Interior resoldrà les incidències que es produïsquen amb posterioritat a la resolució de concessió, i en especial els supòsits de:
  
- Modificacions justificades pel beneficiari del projecte inicial, entre elles canvis en les característiques tècniques.
  
- Pròrrogues del termini per a l'aportació de documents acreditatius de l'execució del projecte, als efectes de liquidació d'ajuda.
  
Article 11. Obligacions del beneficiari
  
Són obligacions del beneficiari:
  
a) Acreditar el compliment de requisits i condicions que determinen la concessió o gaudi de l'ajuda.
  
b) El sotmetiment a les actuacions de control financer que corresponguen.
  
c) Comunicar a l'Agència Valenciana de Turisme, l'obtenció o sol·licitud d'altres ajudes per a la mateixa finalitat procedents d'altres administracions o ens públics o privats.
  
d) La realització de l'activitat per a la que va ser concedida la subvenció, que serà d'exclusiva responsabilitat de l'entitat. Així mateix seran a càrrec seu els mitjans humans i materials que precisen per al seu compliment.
  
e) Qualssevol altres previstes en l'article 14 de la Llei 38/2003, de 17 de novembre, General de Subvencions.
  
f) Sol·licitar quants permisos, autoritzacions i llicències corresponguen a la naturalesa del projecte a incentivar.
  
Article 12. Liquidació d'ajudes
  
1. L'actuació objecte de subvenció haurà d'estar finalitzada en la seua totalitat amb anterioritat al 31 de desembre de 2006.
  
2. El beneficiari podrà sol·licitar davant l'Agència Valenciana de Turisme, la liquidació total de la subvenció, si haguera realitzat tota la inversió, o liquidacions parcials a mesura que vaja executant el projecte.
  
3. A les sol·licituds de cobrament s'acompanyaran els documents següents:
  
Justificació de les inversions efectivament executades, així com el compliment de les condicions establides en la resolució individual.
  
A l'efecte bastarà la presentació dels corresponents certificats d'obligació de pagament, expedits per l'interventor o secretari de la corporació, en els quals conste l'acord de reconeixement de l'obligació per l'òrgan competent, acompanyats dels respectius certificats d'obra. En el cas de tractar-se d'obres que no requerisquen projecte tècnic, hauran de presentar-se factures justificatives de la inversió realitzada.
  
4. El termini de presentació de les justificacions requerides conclourà el 15 de gener de 2007.
  
Article 13. Control i inspecció
  
L'Agència Valenciana de Turisme, per si o a través de qualssevol persones o entitats que designe, podrà, en tot moment, efectuar quantes actuacions de comprovació o verificació de la inversió, sense perjuí d'altres actuacions inspectores o de comprovació que pogueren desenvolupar-se a instàncies de la Unió Europea o pel control financer de la Intervenció General de la Conselleria d'Economia i Hisenda o altres organismes competents.
  
Article 14. Minoració i reintegrament de les subvencions.
  
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, la no execució parcial de la inversió, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si és el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
1. Les ajudes regulades en la present resolució estan cofinançades pel Fons Europeu de Desplegament Regional (FEDER). En compliment de la normativa comunitària sobre informació i publicitat del cofinançament comunitari, Les actuacions que es realitzen en el marc del present programa hauran d'exhibir un distintiu en què es faça constar que el projecte ha sigut finançat parcialment per l'Agència Valenciana de Turisme i pel Fons Europeu de Desplegament Regional. El text i característiques de tal distintiu vindran normalitzats per la pròpia Agència.
  
2. La concurrència de subvencions o ajudes per a un mateix projecte haurà d'ajustar-se, a les disposicions legals vigents aplicables a cada una d'elles, en matèria de compatibilitat de fons i límits màxims de finançament.
  
DISPOSICIONS FINALS
  
Primera
  
Es faculta el director general d'Interior de la Conselleria de Turisme per a dictar les disposicions i adoptar les mesures que considere oportunes per al desplegament i aplicació del que disposa la present resolució.
  
Segona
  
La present resolució entrarà en vigor l'endemà de la publicació en el Diari Oficial de la Generalitat Valenciana.
  
La present resolució posa fi a la via administrativa. D'acord amb els articles 116 i 11 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com als article 8, 14.2 i 46 de la Llei 29/1998, de 13 de juny, reguladora de la Jurisdicció Contenciosa Administrativa, els interessats poden interposar recurs de reposició, amb caràcter potestatiu, davant l'òrgan que ha dictat esta resolució, en el termini d'un mes a comptar de l'endemà de la publicació. Alternativament, pot interposar-se recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació.